**Apsaugos sistemų stiprinimo 110 kV objektuose darbų PIRKIMO ATVIRO KONKURSO BŪDU SĄLYGOS**

**I. BENDROSIOS NUOSTATOS**

1.1. LITGRID AB atviro konkurso būduperka Apsaugos sistemų stiprinimo 110 kV objektuose darbus. Vykdomas supaprastintas pirkimas.

## 1.2. Pagrindinės sąvokos:

|  |  |  |
| --- | --- | --- |
| Centrinė viešųjų pirkimų informacinė sistema (toliau tekste – CVP IS) | Valstybės informacinė sistema, kurioje:  1) teikiami ir tvarkomi viešųjų pirkimų skelbimai ir ataskaitos;  2) atliekamos viešųjų pirkimų procedūros;  3) skelbiamos planuojamų atlikti viešųjų pirkimų suvestinės, viešųjų pirkimų dokumentai, viešojo pirkimo-pardavimo sutartys, preliminariosios viešojo pirkimo-pardavimo sutartys ir kita informacija apie viešuosius pirkimus;  4) archyvuojami ir saugomi viešųjų pirkimų dokumentai;  5) atliekami kiti įstatymuose nustatyti veiksmai. | |
| Dalyvis | – Pasiūlymą pateikęs Tiekėjas. |
| Darbai | - Tiekėjas pagal Techninę specifikaciją (Pirkimo sąlygų 1 priedas) turi parengti techninius darbo projektus, vykdyti statinio projekto vykdymo priežiūrą, patiekti visus reikiamus įrenginius, įtaisus, gaminius, kitą įrangą, konstrukcijas ir medžiagas, atlikti techniniuose darbo projektuose nurodytus darbus bei atlikti kitus Pirkimo sutartyje nurodytus veiksmus, būtinus objekto užbaigimui. | |
| Pirkimą laimėjęs Pasiūlymas | –Pasiūlymas, kuris, vadovaujantis Lietuvos Respublikos pirkimų, atliekamų vandentvarkos, energetikos, transporto ar pašto paslaugų srities perkančiųjų subjektų, įstatymu (toliau – Pirkimų įstatymas) bei Pirkimo dokumentais, Komisijos pripažintas laimėjusiu. | |
| Pirkimą laimėjęs Dalyvis | – Dalyvis, kurio Pasiūlymas Komisijos yra pripažintas laimėjusiu ir kuriam bus pasiūlyta sudaryti su Perkančiuoju subjektu Pirkimo sutartį. | |
| Pirkimo sąlygos | – šis dokumentas. | |
| Komisija | – Perkančiojo subjekto vadovo įsakymu sudaryta pirkimų komisija, kuri veikia pagal Perkančiojo subjekto vadovo patvirtintą LITGRID AB pirkimų komisijos darbo reglamentą. | |
| Pasiūlymas | – Tiekėjo Pirkimo dokumentuose nustatyta tvarka CVP IS elektroninėmis priemonėmis pateiktų dokumentų visuma, kuria siūloma atlikti Darbus pagal Perkančiojo subjekto Pirkimo dokumentuose nustatytas Pirkimo sąlygas. | |
| Perkantysis subjektas | – LITGRID AB, į. k. 302564383, pagal Lietuvos Respublikos įstatymus įsteigta ir veikianti akcinė bendrovė, kurios buveinė registruota adresu A. Juozapavičiaus g. 13, LT-09311 Vilnius, Lietuvos Respublika, tel. +370 707 02171, faksas +370 5 272 3986. | |
| Pirkimas | – Perkančiojo subjekto vykdomas Darbų pirkimas, atliekamas vadovaujantis Pirkimų įstatymu ir Pirkimo dokumentais. | |
| Pirkimo dokumentai | – Perkančiojo subjekto skelbiami ar pateikiami Tiekėjams CVP IS elektroninėmis priemonėmis dokumentai ir duomenys, apibūdinantys perkamą objektą ir Pirkimo sąlygas. | |
| Pirkimo sutartis | – tarp Pirkimą laimėjusio Dalyvio ir Perkančiojo subjekto numatoma sudaryti darbų pirkimo sutartis. | |
| Tiekėjas | – kiekvienas ūkio subjektas - fizinis asmuo, juridinis asmuo, kitos organizacijos ir jų padaliniai ar tokių asmenų grupė - galintis pasiūlyti ar siūlantis Darbus. | |
| Skelbimas apie Pirkimą | – Perkančiojo subjekto skelbimas apie Darbų pirkimą, paskelbtas Pirkimų įstatyme nustatyta tvarka. | |
| Atviras konkursas | – pirkimo būdas, kai kiekvienas suinteresuotas Tiekėjas gali pateikti Pasiūlymą. | |
| Pirkimo sutarties projektas | - Pirkimo sąlygų 4 priede pateiktas siūlomas pasirašyti Pirkimo sutarties projektas. | |
| Techninė specifikacija | - Pirkimo sąlygų 1 priede pateikta techninė specifikacija „Apsaugos sistemų stiprinimas 110 kV objektuose“. | |

1.3. Pirkimo sąlygose nurodytas Pirkimas vykdomas vadovaujantis Pirkimų įstatymu, kitais viešuosius pirkimus reglamentuojančiais teisės aktais bei Pirkimo dokumentais.

1.4. Pirkimas atliekamas laikantis lygiateisiškumo, nediskriminavimo, skaidrumo, abipusio pripažinimo, proporcingumo principų ir konfidencialumo bei nešališkumo reikalavimų.

1.5. Pirkimo dokumentai skelbiami CVP IS interneto adresu: [*https://pirkimai.eviesiejipirkimai.lt*](https://pirkimai.eviesiejipirkimai.lt/) kartu su Skelbimu apie Pirkimą. Visi Pirkimo dokumentai pateikiami lietuvių kalba. Atskirai pirkimo dokumentai Tiekėjams nebus teikiami.

1.6. Visi susirašinėjimai tarp Perkančiojo subjekto ir Tiekėjo vykdomi lietuvių kalba CVP IS elektroninėmis priemonėmis.

1.7. Nepasibaigus Pasiūlymų pateikimo terminui, Perkantysis subjektas turi teisę savo iniciatyva paaiškinti (patikslinti) Pirkimo dokumentus. Tokius paaiškinimus (patikslinimus) Perkantysis subjektas paskelbia CVP IS. Jeigu iki Pasiūlymų pateikimo termino pabaigos lieka mažiau nei 3 (trys) dienos, tuo atveju, kai tikslinama paskelbta informacija, Perkantysis subjektas atitinkamai patikslina Skelbimą apie pirkimą ir pratęsia Pasiūlymų pateikimo terminą protingumo kriterijų atitinkančiam terminui, per kurį Tiekėjai, rengdami Pasiūlymus galėtų atsižvelgti į Pirkimo dokumentų paaiškinimus (patikslinimus).

1.8. Tiekėjas gali prašyti, kad Perkantysis subjektas paaiškintų Pirkimo dokumentus ar pateiktų papildomos su Pirkimo dokumentais susijusios informacijos. Perkantysis subjektas atsakys į kiekvieną Tiekėjo CVP IS elektroninėmis priemonėmis pateiktą prašymą paaiškinti Pirkimo dokumentus ar pateikti papildomos informacijos, jeigu jis gautas ne vėliau kaip prieš 6 (šešias) dienas iki Pasiūlymų pateikimo termino pabaigos. Perkantysis subjektas Pirkimo dokumentų paaiškinimą ar papildomą informaciją pateikia (paskelbia) CVP IS elektroninėmis priemonėmis ne vėliau kaip likus 3 (trims) dienoms iki Pasiūlymų pateikimo termino pabaigos. Perkantysis subjektas, paskelbdamas Pirkimo dokumentų paaiškinimus, nenurodo iš ko gautas prašymas pateikti paaiškinimą.

1.9. Perkantysis subjektas turi teisę, o jeigu yra bent viena iš Pirkimų įstatymo 53 straipsnio 4 dalies nuostatų – privalo, pratęsti Pasiūlymų pateikimo terminą.

1.10. Perkantysis subjektas, bet kuriuo metu iki Pirkimo sutarties sudarymo turi teisę nutraukti pradėtas Pirkimo procedūras dėl aplinkybių, kurių nebuvo galima numatyti. Perkantysis subjektas, bet kuriuo metu iki Pirkimo sutarties sudarymo, privalo nutraukti pradėtas Pirkimo procedūras, jeigu buvo pažeisti Pirkimo įstatymo 29 straipsnio 1 dalyje nustatyti principai ir atitinkamos padėties negalima ištaisyti.

1.11. Perkantysis subjektas neatlygins Tiekėjams jokių išlaidų, susijusių su Pirkimo dokumentų įsigijimu, Pasiūlymų parengimu bei pateikimu, įskaitant, bet neapsiribojant, išlaidas, susijusias su dokumentų kopijavimu, spausdinimu, pašto ar kurjerių paslaugomis, brėžiniais, nuotraukomis, dalykinėmis kelionėmis ir susitikimais, transportavimu, apgyvendinimu, atlyginimais, advokatų, inžinierių, architektų bei kitų asmenų honorarais, dokumentacija bei mokesčiais, ir bet kokių kitų išlaidų, susijusių su dalyvavimu Pirkime.

1.12. Tiesioginį ryšį su Tiekėjais per CVP IS įgaliota palaikyti Ramunė Franckevičienė.

1.13. Perkantysis subjektas nerengs susitikimų su Tiekėjais dėl Pirkimo dokumentų paaiškinimų.

1.14. Tiekėjams suteikiama galimybė apžiūrėti objektus. Dėl objektų apžiūros kreiptis į Fizinės saugos skyriaus apsaugos sistemų specialistą Regimantą Lukošių, tel.: +370 707 02121, mob. +370 682 21587.

# II. PIRKIMO OBJEKTAS IR reikalavimai Tiekėjui

2.1. Tiekėjas turi atlikti Darbus, nurodytus Pirkimo sąlygų 1.2 punkto sąvokos „Darbai“ apibrėžime.

2.2. Tiekėjas Darbus privalo atlikti savo priemonėmis ir technika, savo sąskaita, rizika ir lėšomis įsigydamas įrenginius, įtaisus, gaminius, kitą įrangą, konstrukcijas bei medžiagas, reikalingus Pirkimo dokumentuose nurodytiems Darbams atlikti. Atskiriems Darbams atlikti Tiekėjas Pirkimo dokumentuose nustatytomis sąlygomis gali samdyti atitinkamos kvalifikacijos subtiekėją(-us)**.**

# III. KAINA, valiuta

3.1. Į Tiekėjo Pasiūlyme nurodomą Darbų kainą turi būti įskaityta Darbų kaina ir visos kitos su Darbų atlikimu susijusios Tiekėjo išlaidos, tame tarpe ir mokėjimo dokumentų pateikimo per informacinę sistemą „E. sąskaita“ kaštai. Tiekėjas į Darbų kainą turi įskaityti PVM ir kitus mokesčius, mokamus galiojančių Lietuvos Respublikos įstatymų nustatyta tvarka. PVM turi būti nurodomas atskira eilute.

3.2. Pasiūlyme kaina nurodoma eurais. Pasiūlymo kaina Pasiūlyme turi būti nurodoma dviejų skaičių po kablelio tikslumu.

3.3. Tiekėjo Pasiūlyme nurodyta siūloma Darbų kaina bus nurodyta Pirkimo sutartyje.

# IV. terminai

4.1.Darbų atlikimo terminas nurodytas Pirkimo sutarties projekte.

# V. Mokėjimo sąlygos

5.1. Mokėjimo sąlygos nurodytos Pirkimo sutarties projekte.

# VI. TIEKĖJŲ PAŠALINIMO PAGRINDAI IR KVALIFIKACIJOS bei kiti REIKALAVIMAI

6.1. Tiekėjas, dalyvaujantis Pirkime, turi įrodyti, kad nėra pagrindo jį pašalinti iš Pirkimo.

6.2. Tiekėjas kartu su Pasiūlymu privalo pateikti užpildytą Europos bendrąjį viešųjų pirkimų dokumentą (toliau – EBVPD), kuriame patvirtina, kad nėra pagrindo jo pašalinti iš Pirkimo. EBVPD forma pateikiama Pirkimo sąlygų 2 priede. EBVPD pildymo instrukcija - Pirkimo sąlygų 7 priede.

6.3. Dokumentus, patvirtinančius pašalinimo pagrindų nebuvimą, privalės pateikti tik tas Tiekėjas, kurio Pasiūlymas pagal vertinimo rezultatus gali būti pripažintas laimėjusiu.

6.4. Tiekėjas kartu su Pasiūlymu privalo pateikti užpildytą ir pasirašytą Minimalių kvalifikacijos reikalavimų atitikties deklaraciją (Pirkimo sąlygų 5 priedas) ir kitų reikalavimų atitikties deklaraciją (Pirkimo sąlygų 9 priedas). Minimalių kvalifikacijos reikalavimų atitikties deklaracijoje ir kitų reikalavimų atitikties deklaracijoje nurodytus dokumentus ir/ar duomenis bus prašoma pateikti Tiekėjo, kurio Pasiūlymas pagal vertinimo rezultatus gali būti pripažintas laimėjusiu.

# VII. TIEKĖJŲ grupės dalyvavimas pirkimo procedūrose

7.1. Pirkimo procedūrose gali dalyvauti jungtinės veiklos sutarties pagrindu susivienijusių Tiekėjų grupė. Jungtinės veiklos sutartyje turi būti nurodyti kiekvienos šios sutarties šalies įsipareigojimai vykdant numatomą sudaryti su Perkančiuoju subjektu Pirkimo sutartį (nurodyti Darbai, kuriuos atliks kiekviena jungtinės veiklos sutarties šalis). Taip pat jungtinės veiklos sutartyje turi būti nurodytas jungtinę veiklą atstovaujantis partneris ir numatyta solidarioji visų šios sutarties šalių atsakomybė už prievolių Perkančiajam subjektui pagal numatomą sudaryti Pirkimo sutartį nevykdymą.

7.2. Jeigu bendrą Pasiūlymą teikia jungtinės veiklos sutarties pagrindu susivienijusi Tiekėjų grupė, kiekvienas grupės narys turi įrodyti, kad nėra pagrindo jo pašalinti iš Pirkimo. Informacija apie Tiekėjų grupės narių kvalifikaciją nurodoma Minimalių kvalifikacijos reikalavimų atitikties deklaracijoje, kurią turi pateikti Tiekėjų grupės narys, teikiantis Pasiūlymą visų Tiekėjų grupės narių vardu (jungtinę veiklą atstovaujantis partneris, jei jungtinės veiklos sutartyje nenumatyta kitaip).

7.3. Perkantysis subjektas nereikalauja, kad Tiekėjų grupės pateiktą Pasiūlymą pripažinus laimėjusiu ir Perkančiajam subjektui pasiūlius sudaryti Pirkimo sutartį, ši Tiekėjų grupė įgautų tam tikrą teisinę formą.

# VIII. SUBTIEKIMAS

8.1. Jeigu Tiekėjas atskirų Darbų atlikimui samdo subtiekėją (-us) (įskaitant fizinius asmenis), Tiekėjas privalo įrodyti, kad nėra subtiekėjo(-ų) pašalinimo pagrindų, taip pat nurodyti, kuriai Pirkimo sutarties daliai jis ketina pasitelkti subtiekėjus. Subtiekėjui (-ams) keliami kvalifikacijos reikalavimai nurodomi Minimalių kvalifikacijos reikalavimų atitikties deklaracijoje.

8.2. Jeigu Tiekėjas ketina Pirkimo sutarties vykdymui pasitelkti trečiuosius asmenis (fizinius asmenis), tačiau neplanuoja jų įdarbinti, tokiu atveju jie Pasiūlyme nurodomi kaip Tiekėjo subtiekėjai. Tokiu atveju Tiekėjas turi pateikti Perkančiajam subjektui sutartį ar preliminariąją sutartį ar ketinimų protokolą dėl sutarties sudarymo su trečiuoju asmeniu laimėjimo ir Pirkimo sutarties sudarymo atveju. Susitarimas (pavyzdžiui, preliminarioji sutartis, ketinimų protokolas) turi būti sudarytas iki Tiekėjui pateikiant Pasiūlymą. Tiekėjas šiuos asmenis nurodo (įtraukia) subtiekėjų sąraše (Pirkimo sąlygų 6 priedas).

8.3. Jeigu Tiekėjas Pasiūlyme nurodo trečiuosius asmenis (fizinius asmenis), kuriuos laimėjimo ir Pirkimo sutarties sudarymo atveju ketina įdarbinti, tokiu atveju, Tiekėjas iki pateikiant Pasiūlymą turi sudaryti su ketinamu Pirkimo sutarties vykdymo metu pasitelkti trečiuoju asmeniu susitarimą arba ketinimų protokolą arba kitą dokumentą, kuris pagrįstų, kad toks ketinimas buvo iki Tiekėjui pateikiant Pasiūlymą Perkančiajam subjektui ir kad laimėjimo ir Pirkimo sutarties sudarymo atveju šie asmenys bus įdarbinti. Tiekėjas šiuos asmenis nurodo (įtraukia) subtiekėjų sąraše (Pirkimo sąlygų 6 priedas).

8.4. Sudarius Pirkimo sutartį, tačiau ne vėliau negu Pirkimo sutartis pradedama vykdyti, Tiekėjas privalo Perkančiajam subjektui pranešti tuo metu žinomų subtiekėjų pavadinimus, kontaktinius duomenis ir jų atstovus.

# IX. pasiūlymų turinys, RENGIMAS, galiojimo terminaS

9.1. Tiekėjas ar jungtinės veiklos sutarties pagrindu Pirkime dalyvaujanti Tiekėjų grupė gali pateikti tik vieną Pasiūlymą. Jeigu Pirkime dalyvauja jungtinės veiklos sutarties pagrindu susivienijusių Tiekėjų grupė, Pasiūlymą teikia jungtinę veiklą atstovaujantis partneris (jei jungtinės veiklos sutartyje nenumatyta kitaip). Alternatyvių Pasiūlymų pateikti negalima. **Alternatyviu Pasiūlymu taip pat laikomas jungtinės veiklos sutarties pagrindu pateiktas bendras Pasiūlymas su kitu ūkio subjektu.** Laikoma, kad Tiekėjas pateikė daugiau kaip vieną Pasiūlymą ir tuo atveju, jeigu tą patį Pasiūlymą pateikė ir raštu (popierine forma – vokuose), ir naudodamasis CVP IS priemonėmis. Tiekėjui pateikus alternatyvų Pasiūlymą, jo Pasiūlymas ir alternatyvus Pasiūlymas (alternatyvūs Pasiūlymai) bus atmesti.

9.2. Tiekėjas privalo pateikti Pasiūlymą visai Darbų apimčiai.

9.3. Tiekėjas Pasiūlymą pateikia pagal Pasiūlymo formą, pateiktą Pirkimo sąlygų 3 priede.

9.4. Tiekėjas kartu su Pasiūlymu privalo pateikti visus Pirkimo sąlygų 3 priede prašomus pateikti dokumentus ir informaciją.

9.5. Tiekėjo pateikiamame Pasiūlyme siūloma Darbų kaina nurodoma pagal Pirkimo sąlygų III skyriuje „***Kaina, valiuta“*** nustatytas sąlygas.

9.6. Tiekėjas Pasiūlymą rengia ir pateikia lietuvių kalba. Jei atitinkami dokumentai yra išduoti kita kalba, kartu su dokumentais turi būti pateiktas vertimas į lietuvių kalbą. Vertimas turi būti patvirtintas Tiekėjo ar jo įgalioto asmens parašu arba vertėjo parašu ir vertimo biuro antspaudu.

9.7. Pasiūlymas galioja 90 (*devyniasdešimt*) dienų nuo Pasiūlymų pateikimo termino pabaigos. Sustabdžius Pirkimo procedūras, šis terminas pratęsiamas Pirkimo procedūrų sustabdymo laikui. Kol nesibaigė Pasiūlymų galiojimo laikas, Perkantysis subjektas turi teisę prašyti, kad Dalyviai pratęstų jų galiojimą iki konkrečiai nurodyto laiko. Dalyvis gali atmesti tokį prašymą neprarasdamas teisės į savo Pasiūlymo galiojimo užtikrinimą. Dalyvis, sutikęs pratęsti Pasiūlymo galiojimo terminą, atitinkamam terminui privalo pateikti ir Pasiūlymo galiojimo užtikrinimo pratęsimą arba pateikti naują Pasiūlymo galiojimo užtikrinimą.

9.8. Tiekėjas, vadovaudamasis Pirkimų įstatymo 32 straipsnio 2 dalimi, Pasiūlyme turi nurodyti, kuri Pasiūlyme pateikta informacija yra konfidenciali, jeigu tokia informacija pateikiama. **Informacija, kurią viešai skelbti įpareigoja Lietuvos Respublikos teisės aktai, negali būti nurodyta kaip konfidenciali. Todėl, Tiekėjui nurodžius tokią informaciją kaip konfidencialią, Perkantysis subjektas turi teisę ją skelbti.**

9.9. Pasiūlymas turi būti pasirašytas Tiekėjo vadovo arba įgalioto asmens. Jei Pasiūlymą pasirašo Tiekėjo vadovo įgaliotas asmuo, turi būti pateiktas įstatymų nustatyta tvarka Tiekėjo vadovo išduotas įgaliojimas ar kitas dokumentas, šiam asmeniui suteikiantis teisę pasirašyti Pasiūlymą.

# X. pasiūlymų pateikimas, keitimas

10.1. Pasiūlyme pateikiami tik Pirkimo dokumentuose reikalaujami dokumentai ir informacija.

10.2. Pasiūlymas pateikiamas tik CVP IS elektroninėmis priemonėmis (t.y. Pasiūlymas parengiamas CVP IS lange „Mano pasiūlymas“ ir pateikiamas paspaudus mygtuką „Pateikti pasiūlymą“). Pateikdamas Pasiūlymą, Tiekėjas sutinka su Pirkimo sąlygomis ir kitais Pirkimo dokumentais (tame tarpe ir su Pirkimo sutarties projektu) ir patvirtina, kad jo Pasiūlyme pateikta informacija yra teisinga ir apima viską, ko reikia tinkamam Pirkimo sutarties įvykdymui.

10.3. Ne CVP IS elektroninėmis priemonėmis pateikti Pasiūlymai bus atmesti kaip neatitinkantys Pirkimo sąlygų reikalavimų.

10.4. Pasiūlymo pateikimo data laikoma Pasiūlymo CVP IS elektroninėmis priemonėmis pateikimo data (diena, valanda, minutė).

10.5. Pasiūlymus gali teikti tiktai Tiekėjai, registruoti CVP IS pasiekiamoje adresu: [*https://pirkimai.eviesiejipirkimai.lt*](https://pirkimai.eviesiejipirkimai.lt/) (registracija CVP IS - nemokama).Pasiūlymas privalo būti pasirašytas galiojančiu saugiu elektroniniu parašu, atitinkančiu Lietuvos Respublikos elektroninio parašo įstatymo nustatytus reikalavimus. Tiekėjas, pasirašydamas CVP IS elektroninėmis priemonėmis pateiktą Pasiūlymą saugiu elektroniniu parašu, patvirtina, kad dokumentų skaitmeninės kopijos ir elektroninėmis priemonėmis pateikti dokumentai yra tikri.

10.6. Visi Tiekėjų Pasiūlyme pateikiami dokumentai turi būti pateikti CVP IS elektronine forma, t.y. tiesiogiai suformuoti elektroninėmis priemonėmis arba pateikiant skaitmenines dokumentų kopijas. Pateikiami dokumentai ar skaitmeninės dokumentų kopijos turi būti prieinami naudojant nediskriminuojančius, visuotinai prieinamus duomenų failų formatus (pvz., pdf, jpg, doc ir kt.). Perkantysis subjektas pasilieka sau teisę prašyti dokumentų originalų.

10.7. Pasiūlymai turi būti pateikti iki **2017 m. gruodžio 21 d. 10 val. 00 min.** (Lietuvos Respublikos laiku). Pavėluotai gautas Pasiūlymas nenagrinėjamas ir nevertinamas. Perkantysis subjektas neatsako už sutrikimus CVP IS ar kitus nenumatytus atvejus, dėl kurių Tiekėjai negalėjo pateikti Pasiūlymų.

10.8. Dalyvis iki Pasiūlymų pateikimo termino turi teisę pakeisti arba atšaukti savo Pasiūlymą CVP IS elektroninėmis priemonėmis. Toks pakeitimas arba pranešimas, kad Pasiūlymas keičiamas arba atšaukiamas, pripažįstamas galiojančiu, jeigu Perkantysis subjektas jį gauna pateiktą CVP IS elektroninėmis priemonėmis iki Pasiūlymų pateikimo termino pabaigos. Pasibaigus šiam terminui Pasiūlymas negali būti nei keičiamas, nei atšaukiamas.

10.9. Tiekėjo teikiamas Pasiūlymas gali būti užšifruojamas[[1]](#footnote-2). Tiekėjas, nusprendęs pateikti užšifruotą Pasiūlymą, turi:

10.9.1. iki Pasiūlymų pateikimo termino pabaigosnaudodamasis CVP IS priemonėmis pateikti užšifruotą Pasiūlymą (užšifruojamas visas Pasiūlymas arba Pasiūlymo dokumentas, kuriame nurodyta Pasiūlymo kaina);

10.9.2. iki susipažinimo su Pasiūlymais procedūros (posėdžio) pradžiosCVP IS susirašinėjimo priemonėmis pateikti slaptažodį, su kuriuo Perkantysis subjektas galės iššifruoti pateiktą Pasiūlymą. Iškilus CVP IS techninėms problemoms, kai Tiekėjas neturi galimybės pateikti slaptažodžio per CVP IS susirašinėjimo priemonę, Tiekėjas turi teisę slaptažodį pateikti kitomis priemonėmis pasirinktinai: Perkančiojo subjekto oficialiu elektroniniu paštu, faksu arba raštu. Tokiu atveju Tiekėjas turėtų būti aktyvus ir įsitikinti, kad pateiktas slaptažodis laiku pasiekė adresatą.

10.10. Tiekėjui užšifravus visą Pasiūlymą ir iki susipažinimo su Pasiūlymais procedūros (posėdžio) pradžios nepateikus (dėl jo paties kaltės) slaptažodžio arba pateikus neteisingą slaptažodį, kuriuo naudodamasis Perkantysis subjektas negalėjo iššifruoti Pasiūlymo, Pasiūlymas laikomas nepateiktu ir nėra vertinamas. Jeigu nurodytu atveju Tiekėjas užšifravo tik Pasiūlymo dokumentą, kuriame nurodyta Pasiūlymo kaina, o kitus Pasiūlymo dokumentus pateikė neužšifruotus – Perkantysis subjektas Tiekėjo Pasiūlymą atmeta kaip neatitinkantį Pirkimo dokumentuose nustatytų reikalavimų.

# XI. pasiūlymų galiojimo užtikrinimas

11.1. Dalyvis privalo pateikti CVP IS elektroninėmis priemonėmis Perkančiajam subjektui priimtiną Pasiūlymo galiojimo užtikrinimą - banko, nurodyto Pirkimo sutarties projekto 5 priede, besąlyginę ir neatšaukiamą garantiją. Jei dokumentas teikiamas tik elektroniniu būdu, jis turi būti pasirašytas Pasiūlymo galiojimo užtikrinimą išdavusio banko saugiu elektroniniu parašu, atitinkančiu Lietuvos Respublikos elektroninio parašo įstatymo nustatytus reikalavimus. Jei CVP IS elektroninėmis priemonėmis teikiama tik dokumento skaitmeninė kopija, Dalyvis Pasiūlymo galiojimo užtikrinimo originalą privalo pateikti užklijuotame voke iki Pasiūlymų pateikimo termino pabaigos adresu: LITGRID AB, 141 kab., A. Juozapavičiaus g. 13, LT – 09311, Vilnius, Lietuva. Ant voko turi būti užrašytas Perkančiojo subjekto pavadinimas, adresas, užrašas*„****Pasiūlymo galiojimo užtikrinimo originalas Apsaugos sistemų stiprinimo 110 kV objektuose darbų pirkimui. Neatplėšti iki Pasiūlymų pateikimo termino pabaigos“***,Dalyvio pavadinimas, adresas. Pasiūlymo galiojimo užtikrinime turi būti nurodyta, jog garantas įsipareigoja sumokėti Perkančiajam subjektui Pasiūlymo galiojimo užtikrinimo sumą per 10 (dešimt) dienų nuo pirmo Perkančiojo subjekto rašytinio reikalavimo gavimo dienos Perkančiajam subjektui neprivalant pagrįsti savo reikalavimų, tačiau nurodžius, kad reikalaujama suma jam priklauso dėl Dalyvio veiksmų pagal vieną arba kelias Pirkimo sąlygų 11.2 punkte nurodytas sąlygas ir išvardijus šias sąlygas. Pasiūlymo galiojimo užtikrinimo dydis – 10 000,00 Eur (dešimt tūkstančių eurų). Banko garantija turi galioti nuo pasiūlymų pateikimo termino dienos ir jos galiojimo terminas turi apimti laikotarpį - pasiūlymo pateikimo diena plius 105 dienos. Banko garantijoje turi būti nurodytas garantijos galiojimo terminas.

11.2. Pasiūlymo galiojimo užtikrinime turi būti nurodyta, kad Perkantysis subjektas turi teisę reikalauti iš garanto sumokėti Pasiūlymo galiojimo užtikrinimo sumą, jei:

11.2.1. pasibaigus Pasiūlymų pateikimo terminui, Pasiūlymo galiojimo laikotarpiu Dalyvis atšaukia arba pakeičia savo Pasiūlymą;

11.2.2. Dalyvis Perkančiojo subjekto prašymu per jo nurodytą terminą neištaisė Pasiūlyme pastebėtų aritmetinių klaidų ir/ar nepaaiškino Pasiūlymo CVP IS elektroninėmis priemonėmis;

11.2.3. Pirkimą laimėjęs Dalyvis, kuriam buvo pasiūlyta sudaryti Pirkimo sutartį, CVP IS elektroninėmis priemonėmis atsisako ją sudaryti arba nepateikia Pirkimo dokumentuose nustatytų Pirkimo sutarties įvykdymo užtikrinimo kopijos

11.2.4. Pirkimą laimėjęs Dalyvis iki Perkančiojo subjekto nustatyto laiko nepasirašo Pirkimo sutarties arba atsisako ją sudaryti Pirkimo dokumentuose nurodytomis sąlygomis.

11.3. Pirkimą pralaimėjusiems Dalyviams Pasiūlymo galiojimo užtikrinimas grąžinamas iki Pasiūlymo užtikrinimo galiojimo termino pabaigos:

11.3.1. šalių susitarimu;

11.3.2. sudarius Pirkimo sutartį su Pirkimą laimėjusiu Dalyviu.

11.4. Pirkimą laimėjusiam Dalyviui Pasiūlymo galiojimo užtikrinimas bus grąžintas sudarius Pirkimo sutartį.

# XII. SUSIPAŽINIMO su pasiūlymais PROCEDŪROS

12.1. Su CVP IS elektroninėmis priemonėmis pateiktais Tiekėjų Pasiūlymais, gautais iki Pasiūlymų pateikimo termino, susipažinimas (toliau tekste vadinamas Elektroninių vokų atplėšimo procedūra) vyks elektroniniu būdu adresu: LITGRID AB, A. Juozapavičiaus g. 13, Vilnius. Komisijos posėdžio, kuriame vyks Elektroninių vokų atplėšimo procedūra, pradžia – **2017 m. gruodžio 21 d. 10 val. 45 min.** (Lietuvos Respublikos laiku).

12.2. Komisijos posėdyje (Elektroninių vokų atplėšimo procedūroje) Pasiūlymus pateikę Tiekėjai nedalyvauja ir Perkantysis subjektas neteikia informacijos Tiekėjams apie Pasiūlymus pateikusius Tiekėjus, pasiūlytas kainas iki kol bus įvertinti Pasiūlymai ir nustatyta Pasiūlymų eilė.

12.3. Į Komisijos posėdžius stebėtojai nekviečiami.

# XIII. pasiūlymų nagrinėjimas, PASIŪLYMŲ ATMETIMO PRIEŽASTYS IR PASIŪLYMŲ VERTINIMAS

13.1. Komisija patikrina, ar Dalyvių Pasiūlymai pateikti Pirkimo dokumentuose nurodytam Pirkimo objektui, ar pateikti CVP IS elektroninėmis priemonėmis, ar Dalyvių pateikta užpildyta EBVPD forma, minimalių kvalifikacijos reikalavimų atitikties deklaracija bei kitų reikalavimų atitikties deklaracija atitinka Pirkimo sąlygose nustatytus reikalavimus.

13.2. Vadovaujantis Pirkimų įstatymo 64 straipsnio 10 dalimi, Perkantysis subjektas gali nevertinti viso Tiekėjo pasiūlymo, jeigu patikrinęs jo dalį nustato, kad Pasiūlymas, vadovaujantis Pirkimo dokumentais, turi būti atmetamas.

13.3. Komisija patikrina, ar Dalyvių pateikta užpildyta EBVPD forma, minimalių kvalifikacijos reikalavimų atitikties deklaracija bei kitų reikalavimų atitikties deklaracija atitinka Pirkimo sąlygose nustatytus reikalavimus.

13.4. Jeigu Dalyvis EBVPD formoje nepažymėjo arba nepateikė EBVPD formos ar nepilnai užpildė minimalių kvalifikacijos reikalavimų atitikties deklaraciją bei kitų reikalavimų atitikties deklaraciją, Komisija CVP IS elektroninėmis priemonėmis prašo Dalyvio per Komisijos nurodytą terminą patikslinti arba pateikti EBVPD formą, paaiškinti ir/ar patikslinti minimalių kvalifikacijos reikalavimų atitikties deklaraciją bei kitų reikalavimų atitikties deklaraciją.

13.5. Komisija, įvertinusi Pirkimo sąlygų 13.3 punkte nurodytus dokumentus, kiekvienam iš Pasiūlymus pateikusių Dalyvių ne vėliau kaip per 3 (tris) darbo dienas nuo sprendimo priėmimo dienos CVP IS elektroninėmis priemonėmis praneša apie šio patikrinimo rezultatus, pagrįsdama savo sprendimus.

13.6. Jeigu Dalyvis pateikė netikslius, neišsamius ar klaidingus dokumentus ar duomenis apie savo atitiktį Pirkimo dokumentų reikalavimams ar šių dokumentų ar duomenų trūksta, Komisija, nepažeisdamalygiateisiškumo ir skaidrumo principų, CVP IS elektroninėmis priemonėmis prašo Dalyvį šiuos dokumentus ar duomenis patikslinti, papildyti arba paaiškinti per jos nustatytą terminą. Tikslinami, papildomi, paaiškinami ir pateikiami nauji gali būti tik dokumentai ar duomenys dėl Tiekėjo pašalinimo pagrindų nebuvimo, atitikties kvalifikacijos reikalavimams, kokybės vadybos sistemos ir aplinkos apsaugos vadybos sistemos standartams, Tiekėjo įgaliojimas asmeniui pasirašyti Pasiūlymą, jungtinės veiklos sutartis, pasiūlymo galiojimo užtikrinimą patvirtinantis dokumentas ir dokumentai, nesusiję su Pirkimo objektu, jo techninėmis charakteristikomis, Pirkimo sutarties vykdymo sąlygomis ar Pasiūlymo kaina. Kiti Tiekėjo Pasiūlymo dokumentai ar duomenys gali būti tikslinami, pildomi arba aiškinami vadovaujantis Pirkimų įstatymo 64 straipsnio 9 dalimi.

13.7. Vertinant Pasiūlymus, ekonomiškai naudingiausio Pasiūlymo vertinimo kriterijus yra kaina (su PVM).

13.8. Vadovaudamasi Pirkimų įstatymo 58 straipsnio 5 dalimi, Komisija gali prašyti Dalyvių patikslinti, papildyti arba paaiškinti savo Pasiūlymus, tačiau ji negali prašyti, siūlyti arba leisti pakeisti Pasiūlymo esmės - pakeisti kainą arba padaryti kitų pakeitimų, dėl kurių Pirkimo dokumentų reikalavimų neatitinkantis Pasiūlymas taptų atitinkantis Pirkimo dokumentų reikalavimus. Komisija, vertindama Pasiūlymus radusi Pasiūlyme nurodytos kainos apskaičiavimo klaidų, privalo paprašyti Dalyvių per jos nurodytą terminą ištaisyti Pasiūlyme pastebėtas aritmetines klaidas, nekeičiant susipažinimo su Pasiūlymais metu užfiksuotos kainos. Taisydamas Pasiūlyme nurodytas aritmetines klaidas, Dalyvis gali taisyti kainos sudedamąsias dalis, tačiau neturi teisės atsisakyti kainos sudedamųjų dalių arba papildyti kainą naujomis dalimis. Prašymas ir pataisymai ir/ar paaiškinimai pateikiami CVP IS elektroninėmis priemonėmis.

13.9. Dalyvių pasiūlymų neįprastai mažos kainos vertinamos vadovaujantis Pirkimų įstatymo 66 straipsniu.

13.10. Išnagrinėjusi, įvertinusi ir palyginusi pagal Pirkimo sąlygose nustatytą Pasiūlymų vertinimo kriterijų ir tvarką Dalyvių Pasiūlymus, Komisija nustato Pasiūlymų eilę (išskyrus atvejį, kai Pasiūlymą pateikė tik vienas Dalyvis). Pasiūlymų eilė nustatoma ekonominio naudingumo mažėjimo tvarka. Tuo atveju, kai kelių Dalyvių Pasiūlymų ekonominis naudingumas yra vienodas, sudarant Pasiūlymų eilę, pirmesnis į šią eilę įrašomas Dalyvis, kurio Pasiūlymas pateiktas anksčiausiai.

13.11. Komisija, nustačiusi Dalyvį, kurio Pasiūlymas pagal vertinimo rezultatus gali būti pripažintas laimėjusiu, prašo Dalyvio pateikti ***EBVPD formoje nurodytus dokumentus, kurie patvirtina, kad nėra pagrindo jo pašalinti iš Pirkimo,*** ***minimalių kvalifikacijos reikalavimų atitikties deklaracijoje*** nurodytus dokumentus, patvirtinančius kvalifikaciją, bei ***kitų reikalavimų atitikties deklaracijoje*** nurodytus dokumentus. Pagal EBVPD pateikiami galimo laimėtojo dokumentai turės būti išduoti ne anksčiau kaip prieš 90 dienų iki tos dienos, kai galimas laimėtojas turės pateikti dokumentus, įrodančius, kad nėra tiekėjo pašalinimo pagrindų, neatlygintinai prieinami duomenys bus tikrinami Perkančiojo subjekto ir užfiksuoti tą dieną, kai galimas laimėtojas turės pateikti dokumentus, įrodančius pašalinimo pagrindų nebuvimą, bei bus laikomi aktualiais, tačiau kvalifikacija ir atitiktis kokybės/aplinkos apsaugos vadybos sistemos standartams turės būti įgyta iki Pasiūlymų pateikimo termino pabaigos.

13.12. Jeigu Dalyvis pateikė ne visus arba netikslius ar neišsamius ***EBVPD formoje*** reikalaujamus pateikti dokumentus, kvalifikaciją patvirtinančius dokumentus ir/ar duomenis, nurodytus ***minimalių kvalifikacijos reikalavimų atitikties deklaracijoje***, bei dokumentus, nurodytus ***kitų reikalavimų atitikties deklaracijoje,*** Komisija CVP IS elektroninėmis priemonėmis prašo Dalyvio per jos nurodytą terminą papildyti ir/ar patikslinti netikslius ir neišsamius duomenis.

13.13. Jeigu Dalyvis, kurio pateiktas Pasiūlymas gali būti pripažintas laimėjusiu, nepapildė ir/ar nepatikslino dokumentų, patvirtinančių atitiktį Pirkimo sąlygų 13.3 punkte nurodytuose dokumentuose reikalavimų per Komisijos nustatytą terminą arba neatitinka bent vieno šiame punkte nurodyto dokumento bent vieno punkto reikalavimo, jo Pasiūlymas atmetamas. Tokiu atveju Komisija kreipiasi į kitą Dalyvį, kuris pagal vertinimo rezultatus gali būti pripažintas laimėtoju po Dalyvio, kurio Pasiūlymas atmetamas, ir prašoma pateikti Pirkimo sąlygų 13.3 punkte reikalaujamus dokumentus bei juos įvertina.

13.14. Komisija Dalyvio Pasiūlymą pripažįsta nepriimtinu ir atmeta Pasiūlymą, jei jis atitinka vieną ar kelis šių požymių:

13.14.1. Pasiūlymas pateiktas ne Pirkimo dokumentuose nurodytam Pirkimo objektui arba pateiktas pavėluotai;

13.14.2. Pasiūlymas pateiktas ne CVP IS elektroninėmis priemonėmis;

13.14.3. Dalyvis neatitinka bent vieno Pirkimo sąlygų 13.3 punkte nurodytuose dokumentuose nustatyto reikalavimo;

13.14.4. Dalyvis, kurio pateiktas Pasiūlymas gali būti pripažintas laimėjusiu, nepateikė ir/ar nepatikslino dokumentų, patvirtinančių atitiktį Pirkimo sąlygų 13.3 punkte nurodytuose dokumentuose nustatytiems reikalavimams per Komisijos nustatytą terminą;

13.14.5. Dalyvis per Komisijos nustatytą terminą nepatikslino, nepapildė ar nepateikė Komisijos prašytų dokumentų ar duomenų (pagal Pirkimo sąlygų 13.6 punktą);

13.14.6. Dalyvio Pasiūlymas neatitinka skelbime apie Pirkimą ir Pirkimo dokumentuose nurodytų reikalavimų, sąlygų ar kriterijų;

13.14.7. Dalyvis Komisijos prašymu per jos nurodytą terminą neištaisė Pasiūlyme pastebėtų aritmetinių klaidų ir/ar nepaaiškino Pasiūlymo;

13.14.8. Komisijos prašymu iki nurodyto termino nepateikė tinkamų neįprastai mažos kainos pagrįstumo įrodymų;

13.14.9. Dalyvis pateikė suklastotus dokumentus arba neteisingus duomenis, nuslėpė ar pateikė melagingą informaciją;

13.14.10. nustatoma, kad Dalyvis tiesiogiai ar netiesiogiai kokiu nors būdu bandė daryti įtaką, kad jam būtų palankiau taikomos Pirkimo procedūros;

13.14.11. Dalyvio pasiūlyta kaina yra per didelė ir Perkančiajam subjektui nepriimtina;

13.14.12. dėl Dalyvio Perkantysis subjektas turi įrodymų apie neleistino susitarimo ar korupcijos atvejus.

13.15. Pirkimą laimėjusiu Pasiūlymu bus pripažintas Pasiūlymų eilėje įrašytas pirmas Pasiūlymas, atitinkantis Perkančiojo subjekto nustatytus reikalavimus. Tuo atveju, kai Pasiūlymą pateikė tik vienas Dalyvis, jo Pasiūlymas laikomas laimėjusiu, jeigu Pasiūlymas atitinka Perkančiojo subjekto nustatytus reikalavimus ir yra priimtinas Perkančiajam subjektui.

# XIV. SPRENDIMAS DĖL PIRKIMO SUTARTIES SUDARYMO, PIRKIMO SUTARTIES SUDARYMAS

14.1. Perkantysis subjektas CVP IS elektroninėmis priemonėmis sudaryti Pirkimo sutartį siūlys tam Dalyviui, kurio Pasiūlymas pripažintas laimėjusiu.

14.2. Pranešimas apie priimtą sprendimą nustatyti laimėjusį Pasiūlymą, dėl kurio bus sudaroma Pirkimo sutartis, išsiunčiamas visiems suinteresuotiems Dalyviams ne vėliau kaip per 5 (penkias) darbo dienas nuo sprendimo priėmimo dienos ir pateikiama Pirkimų įstatymo 68 straipsnio 2 dalyje nurodytos atitinkamos informacijos, kuri nebuvo pateikta Pirkimo procedūrų metu, santrauka, nurodoma nustatyta pasiūlymų eilė (išskyrus atvejį, kai pasiūlymą pateikė tik 1 (vienas) Tiekėjas), laimėjęs pasiūlymas ir tikslus Pirkimo sutarties sudarymo atidėjimo terminas. Taip pat nurodomos priežastys, dėl kurių buvo priimtas sprendimas nesudaryti Pirkimo sutarties ar pradėti Pirkimą iš naujo.

14.3. Dalyviui, kurio Pasiūlymas pripažintas laimėjusiu, apie tai pranešama CVP IS elektroninėmis priemonėmis ne vėliau kaip per 5 (penkias) darbo dienas nuo Komisijos sprendimo priėmimo dienos ir jis kviečiamas sudaryti Pirkimo sutartį. Pirkimo sutartis gali būti sudaryta ne anksčiau kaip po Pirkimo sutarties sudarymo atidėjimo termino - 5 (penkių) darbo dienų laikotarpio, kuris prasideda nuo Perkančiojo subjekto pranešimo apie sprendimą nustatyti laimėjusį Pasiūlymą išsiuntimo CVP IS elektroninėmis priemonėmis suinteresuotiems Dalyviams dienos (išskyrus atvejį, kai Pasiūlymą pateikė tik 1 (vienas) Dalyvis). Pirkimą laimėjęs Dalyvis Pirkimo sutartį privalo sudaryti per Perkančiojo subjekto nustatytą terminą.

14.4. Pirkimą laimėjęs Tiekėjas iki Pirkimo sutarties sudarymo privalės pateikti Perkančiajam subjektui priimtiną Pirkimo sutarties įvykdymo užtikrinimą – banko, nurodyto Sutarties projekto 5 priede, garantiją, atitinkančią Pirkimo sutarties projekte (Pirkimo sąlygų 4 priede) nurodytus reikalavimus.

14.5. Tais atvejais, kai Dalyvis, kuriam buvo pasiūlyta sudaryti Pirkimo sutartį, CVP IS elektroninėmis priemonėmis atsisako ją sudaryti, nepateikia Pirkimo dokumentuose nustatytų Pirkimo sutarties įvykdymo užtikrinimo arba iki Perkančiojo subjekto nustatyto laiko Dalyvis nepasirašo Pirkimo sutarties, atsisako sudaryti Pirkimo sutartį Pirkimo dokumentuose nustatytomis sąlygomis, laikoma, kad jis atsisakė sudaryti Pirkimo sutartį. Tuo atveju Perkantysis subjektas siūlo sudaryti Pirkimo sutartį Dalyviui, kurio Pasiūlymas pagal nustatytą Pasiūlymų eilę yra pirmas po Dalyvio, atsisakiusio sudaryti Pirkimo sutartį, jeigu tenkinamos Pirkimų įstatymo 58 straipsnio 1 dalyje išdėstytos sąlygos.

14.6. Sudaroma Pirkimo sutartis atitiks Pirkimą laimėjusio Dalyvio Pasiūlymą, Pirkimo sąlygas ir kitus Pirkimo dokumentus.

14.7. Perkantysis subjektas gali nuspręsti nesudaryti Pirkimo sutarties su laimėjusiu Dalyviu, jeigu paaiškėja, kad Pasiūlymas neatitinka Pirkimo įstatyme nustatytų aplinkos apsaugos, socialinės ir darbo teisės įpareigojimų.

# XV. Kitos sąlygos

15.1. Bet kokie Perkančiojo subjekto ir Dalyvių tarpusavio santykiai, nenumatyti Pirkimo sąlygose, reguliuojami Lietuvos Respublikos įstatymais ir kitais teisės aktais.

15.2. Bet kokie ginčai tarp Perkančiojo subjekto ir Dalyvio sprendžiami Pirkimų įstatymo ir kitų Lietuvos Respublikos įstatymų nustatyta tvarka.

# XVI. PIRKIMO SĄLYGŲ PRIEDAI

16.1. Priedas yra neatskiriama Pirkimo sąlygų dalis. Prie Pirkimo sąlygų pridedami šie priedai:

16.1.1. 1 priedas. Techninė specifikacija: „Apsaugos sistemų stiprinimas 3 lygio 110 kV objektuose“.

16.1.2. 2 priedas. Europos bendrųjų viešųjų pirkimų dokumentas (EBVPD).

16.1.3. 3 priedas. Pasiūlymo forma.

16.1.4. 4 priedas. Pirkimo sutarties projektas.

16.1.5. 5 priedas. Minimalių kvalifikacijos reikalavimų atitikties deklaracija.

16.1.6. 6 priedas. Informacija apie subtiekėjus.

16.1.7. 7 priedas. EBVPD pildymo instrukcija.

16.1.8. 8 priedas. Vadovų (vadovaujančių specialistų, pirkimo sutarčiai įvykdyti) sąrašas.

16.1.9. 9 priedas. Kitų reikalavimų atitikties deklaracija.

Pirkimų komisijos pirmininkė Jurgita Žalkauskė

1. Instrukcija, kaip užšifruoti Pasiūlymą galima rasti: <http://vpt.lrv.lt/uploads/vpt/documents/files/uzsifravimo_instrukcija.pdf> . [↑](#footnote-ref-2)